
1 A pályázat célja

1.1 Alapvető cél és háttér információ

A Bethlen Gábor Alapkezelő Zrt. a Bethlen Gábor Alapról szóló 2010. évi CLXXXII. törvény, a végrehajtását szabályozó 367/2010. (XII.30.) Korm. rendelet, valamint az 8/2012. számú bizottsági határozat alapján pályázatot hirdet a „2012 – A külhoni magyar óvodák éve” program keretében módszertani továbbképzés támogatására. 
A Bethlen Gábor Alapkezelő Zrt (továbbiakban: Alapkezelő) „Magyarság Háza” projekt keretében tervezett módszertani továbbképző, valamint tematikus rendezvény és konferenciaközpont kialakításának megalapozásához illeszkedik a „2012 a külhoni magyar óvodák éve” program egyik eleme, az óvodapedagógusok számára szervezett szakmai továbbképzés.

A Humán Jövő 2000 Nonprofit Kft továbbképzést szervez külhoni magyar tannyelven oktató óvónők számára, melynek részvételére jelen pályázati keretek között lehet jelentkezni. A program célja módszertani továbbképzés nyújtása a Magyarság Háza program keretében, a külhoni magyar nyelvű óvodai oktatás minőségének emelése; pedagógiai hiányterületek pótlása, magyar nyelvhasználati színtérhez kötése; a magyar tannyelvű óvodai és iskolai intézmények közötti együttműködés segítése.

 A felhívás a magyarság összetartozása jegyében értékteremtő, konkrét szellemi és/vagy tárgyi eredményt felmutatni tudó pedagógus továbbképzési programok megvalósítására szeretne ösztönözni, e célokat tükröző programokon való részvétel támogatásával.

A pályázati útmutató célja felvilágosítást adni a pályázat folyamatát érintő valamennyi kérdésben, illetve a sikeres pályázás érdekében átláthatóan és érthetően bemutatni az egyes pályázati lépéseket. 
1.2 Pályázati felhívás tárgya
A Humán Jövő 2000 Nonprofit Kft továbbképzést szervez külhoni magyar tannyelven oktató óvónők számára, melynek részvételére és a továbbképzés egyszeri támogatására a pályázati keretek között lehet jelentkezni.
2 Pályázók köre

A pályázók köre a 2010. évi CXXXII. BGA Tv. 1 §.(2) rendelkezései szerint 

a) a Magyar Köztársaság területén lakóhellyel nem rendelkezõ, magát magyarnak valló természetes személy,

3 Pályázat tartalma

3.1 Támogatható tevékenységek köre
A pályázatban tervezett tevékenységeknek illeszkedniük kell a pályázati kiírás céljához. Egy pályázó egy pályázati kiírásra csak egy pályázatot nyújthat be. A Bethlen Gábor Alapkezelő Zrt. a pályázatok értékelése kapcsán ellenőrzi és értékeli a pályázatban részletezett tevékenységek és a célok kapcsolatát. 

3.2 Nem támogatható tevékenységek köre

A pályázat keretében nem támogatható tevékenységek: 

· Politikai tevékenység;

· Teljes egészében más támogatási forrásból finanszírozott tevékenységek. 

3.3 A pályázat lebonyolításának ütemezése

A pályázatok megvalósítása (lebonyolítási időszaka, futamideje, elszámolása) az alábbiak szerint történhet: 

· Megvalósítási időszak (továbbképzés időtartama): 2012. július 15. – 2012. július 21.

· A pályázat benyújtásának kezdő időpontja: 2012. június 6.
· Benyújtási határidő: 2012. június 15. déli 12.00 óra közép-európai idő szerint (elektronikus pályázat benyújtása esetén).

· A továbbképzésen való részvétel szakmai beszámolójának benyújtási határideje: 2012. október 30.

3.4 Beadandó pályázat

A pályázat benyújtása elektronikus formában, különleges, indokolt esetben postai úton történik. 

A pályázatot a Bethlen Gábor Alapkezelő Zrt. honlapján (www.bgazrt.hu) található adatközlő lap pontos kitöltésével és az előírt mellékletek hiánytalan csatolásával lehet benyújtani.
A pályázat személyes benyújtására nincs lehetőség.

A beadandó pályázat kötelező elemeit az alábbi táblázat tartalmazza:

1. Táblázat - A pályázat tartalma

	#
	Dokumentum
	

	1
	Pályázati adatközlő lap
	Kötelező

	2
	Munkáltatói igazolás
	Kötelező

	3
	Szakmai önéletrajz
	Kötelező

	4
	Motivációs levél
	Kötelező


4 Pénzügyi feltételek

4.1 Támogatás formája
· A támogatás formája: vissza nem térítendő támogatás, amelyet utófinanszírozás keretében a Bethlen Gábor Alapkezelő Zrt nyújt. 

· A támogatás igénybevételéhez önrész bemutatása nem szükséges.
· A támogatás előre meghatározott mértékű, egyszeri átutalással folyósítja, egyösszegben az Alapkezelő.
4.2 Elszámolható költségek köre

· A támogatáshoz pénzügyi elszámolási kötelezettség nem kapcsolódik. 
4.3 A pályázati felhívásra benyújtott pályázatokra vonatkozó speciális szabályok

A támogatás magánszemélynek nyújtott nevelési-oktatási cél megvalósulása érdekében kulturális jellegű támogatásnak minősül. 
4.4 Egyéb feltételek
Az Alapkezelő kizárólag HUF devizanemből indít HUF, EUR, USD devizanemű utalást. A nem magyarországi székhellyel rendelkező pályázók számára megítélt támogatási összeg átutalására kizárólag pályázó vagy befogadó (ez lehet természetes vagy jogi személy) szervezet nemzetközi (IBAN) számlaszám és számlavezető bank SWIFT-kódjának igazolása után van lehetőség. 

Amennyiben a pályázó rendelkezik forint folyószámlával, úgy a devizaváltás plusz költségei elkerülése érdekében javasolt ezen számlaszám használata. Az IBAN-szám az országkóddal kezdődik (pl. Románia: RO). A számlavezető bank azonosító kódjáról (SWIFT-kód) felvilágosítást a pályázó számlavezető bankja nyújt.

5 Pályázat benyújtása

5.1 Pályázati adatközlő lap

· A pályázó hivatalos neve az ország hivatalos nyelvén és magyarul.
· A pályázó levelezési címe az a cím, amely címen kézhez veszi az Alapkezelő értesítéseit, küldeményeit.
· A pályázó munkáltatója az oktatási intézmény, ahol az oktatási-nevelési tevékenységét végzi
· A pályázó banki adatai, amennyiben a pályázó és a számlatulajdonos nem azonos, akkor kérjük a befogadó hozzájárulási nyilatkozatát csatolni.
5.2 A pályázati adatközlő laphoz csatolandó mellékletek

A pályázat benyújtásának feltétele a kitöltött adatközlő laphoz a kötelező mellékletek becsatolása. A mellékletek az adatközlő lap elválaszthatatlan részét képezik. A pályázat a következő mellékletekkel együtt fogadható el érvényes pályázatként:
5.2.1 Munkáltatói igazolás
A pályázó oktatási-nevelési tevékenységének igazolását a munkáltatója állíthatja ki, vagyis a külhoni óvoda/oktatási intézmény munkáltatói jogokat gyakorlójának hivatalos aláírásával ellátott dokumentum fogadható el. 
Jelen pályázat keretében elfogadható a külhoni pedagógusszövetségek által kiállított igazolás is, mely tartalmazza a munkáltató oktatási intézmény és a pedagógus foglalkoztatására vonatkozó adatokat is.
 A dokumentum a pályázat benyújtásának napján nem lehet 30 napnál régebbi kiállítású. 
5.2.2 Szakmai életrajz
A pályázónak a szakmai életrajzban részletesen be kell mutatnia az oktatási-nevelési tevékenysége során végzett tevékenységét, a megvalósított szakmai programokat, oktatási feladatokat. 
Itt lehet kiemelni a pályázat benyújtásának körülményeihez kapcsolódó szórványoktatás intézményi helyzetét, a kisebbségi magyar nyelvű oktatás megvalósulásának körülményeit. 

5.2.3 Motivációs levél
A pályázó szakmai terveit, elképzeléseit tartalmazó dokumentum, melynek tartalmi elemeit az ajánlásszerűen fogalmazzuk meg a pályázati felhívás 2. sz. mellékletében.
5.3 A pályázat benyújtásával kapcsolatos gyakorlati tudnivalók
A beadási határidő napját a pályázati kiírás tartalmazza. Ez a dátum mindig a pályázó tevékenységére vonatkozik, vagyis a megadott napon kell legkésőbb elküldeni (elektronikusan vagy postán feladni) az iratokat. A határidő jogvesztő, hiánypótlásra sem kerülhet sor, amennyiben a feladás dátuma későbbi, mint a pályázati felhívásban szereplő dátum. 

Határidőben benyújtottnak minősül az a pályázat, amelyet a határidő utolsó napján elektronikusan elküldtek vagy postára adtak. Kétség esetén a pályázónak kell bizonyítani, hogy a pályázatot határidőben benyújtotta, illetve postára adta.

A pályázatokat a pályázati felhívásban megjelölt címre kell elküldeni.
A pályázati adatközlő lapot számítógéppel kell kitölteni, az adatközlő lap végén szerepelnie kell a pályázó személy saját kezű, kék színű tollal írt aláírásának.

A pályázathoz benyújtott dokumentumokat is (kivéve a munkáltatói igazolást) kék színű tollal a pályázó személy írja alá. 

5.4 Hiánypótlás a pályázati szakaszban

Az Alapkezelő a beérkezett pályázatokat formai ellenőrzés keretében vizsgálja. Azon pályázatok, melyek a formai bírálati szempontok valamelyikének nem felelnek meg, hiányos, vagy érvénytelen jelölést kapnak. Hiányosságnak számít a pályázati adatközlő lap és a mellékletek hiányos, illetve nem megfelelő kitöltése. 

Hiányos megjelölés esetén az Alapkezelő hiánypótlásra felszólító elektronikus, vagy szükség esetén papír alapú levelet küld a pályázónak a hiányosságok pontos megjelölésével. 

A pályázónak egyszeri lehetősége van hiánypótlás benyújtására.
A hiánypótlási értesítés kézhezvételétől számított 5 naptári nap áll a pályázó rendelkezésére, hogy pótolja a felszólító levélben jelzett hiányosságokat. 

Ennek elmulasztása jogvesztő, a hiányok nem teljes körű pótlása esetén a pályázat érvénytelennek minősül. 

6 Pályázat elbírálása

6.1 A pályázat formai elbírálása
6.1.1 A pályázat érvényessége

A pályázat érvényes ha:

· az adatközlő lapot, az adatközlő laphoz tartozó sablonok formátumát sem tartalmában, sem alakban nem változtatták meg;

· a pályázat benyújtásakor a kötelező benyújtandó mellékleteket csatolta a pályázó;

· a pályázatot a benyújtási határidőn belül nyújtották be;

· a pályázóra nem vonatkozik a pályázati szabályzatban szereplő kizáró okok egyike sem;

· a pályázó a szükséges nyilatkozati pontok minden feltételének megfelel;

· a pályázatot és mellékleteket az arra jogosult megfelelő módon aláírta;

6.1.2 A pályázat érvénytelensége

Az Alapkezelő a pályázat érvénytelenségét állapítja meg: 
· a pályázó a pályázatot a kiírásban szereplő benyújtási határidőn túl nyújtotta be;
· a pályázó a pályázatot nem a felhívásban közzétett célra nyújtotta be;

· a kötelező mellékletek bármelyikét nem csatolta be;

· a hiánypótlás nem került teljesítésre;

· a pályázó az adatlapon, vagy a kötelezően csatolandó mellékletek bármelyikén valótlan adatot szolgáltat;

· a pályázó a hiánypótlását határidő lejárta után küldte be;

6.2 A pályázatok tartalmi elbírálása
Az Alapkezelő az alábbi értékelési szempontrendszer alapján dolgozza fel a beérkezett pályázatokat:

6.2.1 Tartalmi értékelés

· A pályázó megfelel a pályázati kiírásban megjelölt célnak és feltételeknek. 
· Motivációs levelében alátámasztja feladatvállalását a külhoni magyar közösség gyarapodása érdekében. A továbbképzésen megszerzett információkat a pályázati cél elérése érdekében alkalmazni kívánja.

6.2.2 További értékelési szempontok 
· szórványterületen dolgozik, munkahelyének környezetében, az adott kistérségben a magyarság számaránya nem éri el az 50 százalékot;

· a pedagógus számára korlátozott a magyar nyelvű szakirodalom, szakmódszertan elérhetősége;
6.3 Döntés
A pályázatok támogatásáról a Bethlen Gábor Alapról szóló hatályos jogszabályokban meghatározottak szerint születik döntés.

A döntés-előkészítés alapján a pályázatokról a Bethlen Gábor Alap felett rendelkező Bizottság dönt, a beadási határidőtől számított 15 napon belül. A nyertesek listáját a pályázat kiírója a döntéstől számított 5 napon belül közzéteszi a www.bgazrt.hu honlapon.

A pályázat kiírója a pályázattal kapcsolatos döntését nem indokolja, és azzal szemben jogorvoslatnak helye nincs.
7 A szerződés

7.1 A szerződéskötés folyamata

Az Alapkezelő a Bizottság döntéshozatalát követően értesíti a nyertes pályázókat a pályázatok tárgyában hozott döntésekről, melyhez szerződési ajánlatot csatol. A támogatási szerződés PDF formátumban készül, melyet a támogatott az értesítő levél mellékleteként e-mailben kap meg. 

A támogatott részére megküldött szerződési ajánlat visszaküldésének határideje a továbbképzési program megkezdése, vagyis 2012. július 15. 
Az ajánlat elfogadásának minősül, ha a Kedvezményezett a kiküldött támogatási szerződés példányait és a kötelező mellékleteket a megadott határidőig aláírva elhozza a továbbképzés helyszínére, és ott átadja az Alapkezelő képviselőjének. Az Alapkezelő az átadott támogatási szerződést és a mellékleteket ellenőrzi, majd aláírás után a szerződés egy példányát a Támogatott részére postán megküldi.
7.2 A szerződés tartalma

A támogatási szerződésnek tartalmaznia kell:

a) a támogatás célját;

b) a támogatás összegét;

c) a támogatás folyósításának feltételeit és ütemezését;

d) a kedvezményezett pénzügyi számlaszámát és a hozzá tartozó SWIFT kódot;

e) a támogatás felhasználásának és elszámolásának módját, határidejét;

f) a szerződésszegés eseteit, szankcióit;

g) a szerződéstől való elállásra vonatkozó rendelkezéseket;

h) a kedvezményezett a támogatás felhasználása során érvényesíti a magyarországi illetve a székhelye szerinti országban vonatkozó számviteli, adóügyi és társadalombiztosítási jogszabályok előírásait;

i) a támogatás felhasználásával kapcsolatos beszámolási kötelezettség tudomásulvételét;

j) a kedvezményezett tudomásulvételét a támogatás rendeltetésszerű felhasználásának az Állami Számvevőszék, a Kormányzati Ellenőrzési Hivatal, a KIM és az Alapkezelő által ellenőrzéssel megbízott személyek, szervezetek állami ellenőrzéséről;

k) a BGA törvény 14. §-a szerinti támogatások esetében a nyújtott támogatás támogatástartalmát, a támogatás intenzitását és a támogatásra vonatkozó támogatási kategóriát;

l) a nyilvános közzétételhez való hozzájárulást;
m) támogatással kapcsolatos iratok, valamint a költségvetési támogatás felhasználását alátámasztó bizonylatok teljes körű megőrzésének határidejét;
n) az adatok és az azokban bekövetkező változások támogató felé történő bejelentésének kötelezettségét, a bejelentési kötelezettség elmulasztásának következményeit.
A támogatási szerződéshez csatolt mellékletben a kedvezményezettnek nyilatkoznia kell:

a) nincs 60 naptári napot meghaladó köztartozása;

b) nincs az Alappal vagy a határon túli magyarok támogatására szolgáló bármely előirányzattal szemben 60 naptári napot meghaladó tartozása, lejárt elszámolási kötelezettsége
7.3 Szerződéskötés

7.3.1 Adatellenőrzés

A Támogatottnak a szerződés aláírását megelőzően ellenőriznie kell, hogy a szerződésben szereplő adatok helytállóak-e (neve, székhely, adószám, bankszámlaszám, SWIFT kód, stb.). 

Amennyiben módosításuk indokolt, a szerződés aláírása előtt a módosítást alátámasztó okiratot, bizonylatot, vagy egyéb mellékletet, csatolmányt postán, e-mailben vagy faxon az Alapkezelő munkatársainak el kell küldeni, hogy elvégezhessék a szerződés megfelelő módosítását. Az így javított szerződést az Alapkezelő ismét kiküldi e-mailen.
7.3.2 A szerződés formai szabályai

A szerződést a Támogatott írja alá sajátkezű aláírásával (kizárólag kék színű tollal), Fénymásolt aláírást nem áll módunkban elfogadni.

Ha Támogatottnak nem áll módjában a dokumentum aláírása, akkor a szerződést az általa meghatalmazott személy is aláírhatja, amennyiben a szerződés aláírására feljogosító meghatalmazás csatolása megtörténik. A meghatalmazáson mindenképpen szerepelnie kell két tanúnak és a felek adatainak (név, személyi ig. szám, lakcím), valamint annak, hogy a meghatalmazás a szerződés aláírására szól. A meghatalmazást a felek aláírásukkal hitelesítik.

A szerződést 3 eredeti példányban kell visszaküldeni. A szerződésnek mindkét fél részéről történő aláírását követően kerül sor a szerződés 1 példányának a Támogatott részére történő visszaküldésére. 

7.3.3 A szerződéskötéstől való elállás

A szerződéskötésre és a támogatási összeg kiutalására kizárólag abban az esetben kerül sor, ha Támogatott az Alapkezelőtől kapott korábbi támogatásaira vonatkozóan elszámolási kötelezettségeinek eleget tett. Azzal a nyertes pályázóval az Alapkezelő nem köt szerződést, aki nem adja át az aláírt szerződést és mellékleteit Alapkezelő képviselőjének a továbbképzés ideje alatt és figyelmeztetés után – maximum két hiánypótlási lehetőségével élve – sem rendezi ezt az eredeti beküldési határidőtől számított 60 napon belül.
Azzal a nyertes pályázóval az Alapkezelő nem köt szerződést, aki ugyan határidőre, de hiányos szerződéskötési dokumentációt ad át, és két felszólítás után sem küldi meg határidő lejártáig a hiánypótlást. (A benyújtás napjának a postára adás dátuma számít.)

A támogatási döntés automatikusan érvényét veszti, ha eredeti beküldési határidőtől számított 60 napon belül pályázó hibájából nem jött létre a szerződés.

Azzal a pályázóval, akinek korábbi pályázatából eredő, lejárt határidejű elszámolási tartozása van, az Alapkezelő nem köt szerződést. Amennyiben a pályázat eredményéről szóló értesítésben meghatározott határidőig a szerződéskötéshez szükséges dokumentumok közül bármelyik nem érkezik be a pályázat kiírójához vagy nem felel meg jelen  Pályázati Útmutatóban meghatározott követelményeknek, úgy a Bethlen Gábor Alapkezelő Zrt. a szerződéskötéstől elállhat.
7.4 A szerződéskötés mellékletei

A szerződéskötéshez az aláírt szerződés mellé az alábbi mellékletek megküldése kötelező.

2. Táblázat - Szerződéskötés beküldendő mellékletek (a korábban benyújtott mellékleteket nem szükséges újra csatolni)
	Dokumentum
	Státusz

	A pályázati adatlap és mellékletei (eredeti)
	Kötelező

	Bankszámla igazolás (eredeti)
	Kötelező

	Befogadó nyilatkozat (eredeti)
	Szükség esetén

	Válaszboríték
	Kötelező


7.4.1 Bankszámla igazolás

A Kedvezményezett bankszámla igazolása a postára adás napján nem lehet 30 naptári napnál régebbi. A bankszámla igazolás tartalmazza a bankszámlával kapcsolatos azonosító adatokat, a bankszámlaszámot IBAN formátumban, a hozzá tartozó SWIFT kódot és a számla devizanemét is. 

Amennyiben a kedvezményezett nem rendelkezik saját bankszámlával, ebben az esetben a beküldendő melléklet 2 részből áll: 

· a „befogadó” (lehet természetes vagy jogi személy) 30 naptári napnál nem régebbi számlaszám igazolása és 

· a kitöltött befogadó nyilatkozat 

7.4.2 Válaszboríték

Válaszboríték 1 db LC/5-ös méretű, a nyertes pályázó postacímére címzett boríték. 
7.5 Hiánypótlás a szerződéskötéshez

Az Alapkezelő a beérkezett szerződéseket és azok kötelező mellékleteit megvizsgálja, és amennyiben valamelyik nem áll rendelkezésre vagy hiányos, hiánypótlási eljárásra van szükség.

Ha a második hiánypótlási felszólításra sem érkezik be 15 naptári napon belül a hiányzó dokumentum, úgy a szerződés semmissé válik a kedvezményezett hibájából.

Az Alapkezelő a szerződéskötési dokumentáció ellenőrzésekor vizsgálja a Pályázó korábbi támogatási szerződésből eredő esetleges elszámolási tartozását is. Azzal a Pályázóval, akinek lejárt határidejű elszámolási tartozása van, annak rendezéséig az Alapkezelő nem köt új szerződést.

7.6 A szerződés megszegésének jogkövetkezményei 

Amennyiben a Támogatott a támogatási összeget a szerződésben meghatározott céltól eltérően használja fel, vagy egyéb, a pályázattal kapcsolatos fontos kötelezettségét – beszámoló megküldése - nem teljesíti, a támogató jogosult a szerződéstől elállni, azt azonnali hatállyal felmondani és a szerződésszegés következményeit alkalmazni.

A Támogatott köteles a támogatott céltól, illetve a támogatási szerződésben foglaltaktól eltérően felhasznált támogatást a szerződés felbontásának (az Alapkezelőnek a szerződéstől való elállásnak) idején érvényben levő, a támogatási összeg átutalásának napjától számított magyar jegybanki alapkamat kétszeresének alapulvételével számított kamattal növelve a Bethlen Gábor Alap MÁK HU50 10032000–00303200–00000000 számú kincstári előirányzat-felhasználási keretszámlájára, forintban teljesítendő utalásként visszafizetni. SWIFT kód: MANEHUHB 

Amennyiben támogatási cél meghiúsulása esetén a pályázó a támogatás teljes összegét visszautalja, gondoskodnia kell arról, hogy a teljes (forintban meghatározott) támogatási összeg visszaérkezzen az Alap számlájára.

Szerződésszegés esetén a támogató írásban rövid határidő kitűzésével felhívja a támogatott figyelmét a szerződésszerű teljesítésre, ezt követően sor kerül a szerződésszegés jogkövetkezményeinek az alkalmazására, amely a jövőbeni pályázói körből való kizáráshoz is vezethet.

8 A támogatások folyósítása

8.1 A folyósítás általános elvei

A támogatás folyósításának feltételei:

· a szerződés minden mellékletének megléte;

· a szerződésben szereplő adatok és a mellékletek által igazolt adatok azonossága;

· a szerződés mindkét fél részéről történő aláírása;

· a Támogatott a magyar államháztartás egyéb alrendszereiből, valamint az Alapkezelőtől kapott korábbi támogatásaira vonatkozóan határidőre eleget tett elszámolási kötelezettségeinek; és esetleges visszafizetési kötelezettségeinek;

· amennyiben a Támogatott korábbi elszámolása – pénzügyi és szakmai beszámolója – nem került még elfogadásra, a támogatás csak annak elfogadását követően kerül folyósításra.

8.2 A támogatás finanszírozási formái

A támogatás a támogatási szerződésben meghatározott pénzügyi és időbeni ütemezésben vehető igénybe.
8.2.1 Utófinanszírozás

A megítélt támogatási összeget az Alapkezelő a pályázati cél megvalósítását, vagyis a képzést követően utalja át a Támogatottnak, legkésőbb 2012. augusztus 10-ig. 
8.3 Alapelvek

A támogatás felhasználása során a Támogatottnak fő szabályként a pályázati kiírásnak, a pályázat tartalmának, a Bethlen Gábor Alapról szóló 2010. évi CLXXXII. törvény rendelkezéseinek, a Bethlen Gábor Alapról szóló 2010. évi CLXXXII. törvény végrehajtásáról szóló 367/2010. (XII.30.) Kormányrendelet rendelkezései szerint kell eljárnia, de érvényesíti a székhelye szerint országban érvényes számviteli, adóügyi és társadalombiztosítási jogszabályok előírásait. 
A Támogatott 2012. október 30-ig köteles a Pályázati útmutató előírásai szerinti részletes tartalmi (szakmai) elszámolást tartalmazó záró beszámolót készíteni, és elküldeni az Alapkezelőnek. 
A záró beszámoló beküldése esetén a benyújtás napja a postára adás dátuma, azaz a borítékon megjelölt feladói dátumbélyegző szerinti nap.

A Támogatott addig nem térhet vissza a támogatottak lehetséges körébe, amíg az Alapkezelővel vagy a magyar államháztartás bármely alrendszerével szemben elszámolásból vagy fizetési kötelezettségből származó tartozása, lezáratlan pályázata van.
8.4 A záró beszámoló elemei

8.4.1 Szakmai beszámoló

A szakmai beszámolóban a Támogatott a támogatott cél megvalósításáról ad számot. Az ebben felsorolt megvalósított feladatoknak igazodniuk kell a pályázati felhívásban megfogalmazottakhoz. A szakmai beszámolóban kell szövegesen bemutatni a támogatási cél megvalósulásának körülményeit: milyen tágabb célkitűzés részeként hasznosítja fel a pályázó a továbbképzésen megszerzett ismereteket, milyen konkrét célokat kívánt elérni vele, milyen eredménnyel valósítja meg ezeket. 

A szakmai beszámoló főbb elemei:

· A továbbképzésen megszerzett ismeretek hasznosulása, helyszíne, az érintettek köre
· Hogyan valósultak meg a pályázatban kitűzött célkitűzések? (Az elért eredmények mérhető, számszerűsített adatokkal alátámasztva)

· Becsülje meg a program kapcsán közvetlen vagy közvetett érintett személyek számát! 

· Milyen nehézségek merültek fel a megszerzett ismeretek alkalmazása során?

A beszámoló a megvalósított továbbképzés céljának és eredményeinek, a támogatás hasznosulásának ismertetését kell, hogy tartalmazza. A pályázat megvalósult célját igazoló fényképek, video anyagok, kiadványok, stb. beküldése elvárt.

8.5 Az elszámolás ellenőrzése és hiánypótlása

A beküldött szakmai beszámoló ellenőrzése kiterjed annak vizsgálatára is, hogy az elfogadott, érvényes szakmai programterv a beszámolóban bemutatottak alapján megvalósultnak tekinthető-e. 

A Támogatott kötelessége a futamidőn belül (A KÉPZÉS IDŐTARTAMA) haladéktalanul írásban jelezni az Alapkezelőnek, ha a támogatott pályázati cél megvalósítása meghiúsul, vagy tartós akadályba ütközik, vagy a szerződésben foglalt ütemezéshez képest késik, illetve a pályázati cél megvalósításával kapcsolatban bármely körülmény megváltozik!

Hibás vagy hiányos elszámolás esetén az Alapkezelő 15 naptári napos határidővel legfeljebb három alkalommal hiánypótlásra szólítja fel a Támogatottat.

Ha a Támogatott a támogatási szerződésben kijelölt határidőre elmulasztotta benyújtani a beszámolót, az Alapkezelő felszólítja a beszámoló benyújtására. Ebben az esetben az elszámolási folyamat során a Támogatottnak már csak egyszer van lehetősége esetleges hiánypótlásra.

Ha a Támogatott a szükséges hiánypótlási felszólításokat követően sem küldött be szakmai beszámolót, vagy a hiánypótlási határidőt elmulasztotta, úgy a Támogatott a beszámoló benyújtásától számított egy évre a pályázói körből automatikusan kizárásra kerül. 

9 A pályázat lezárása

A szakmai szempontból áttekinthető és a támogatási céllal összhangban levő beszámolásról az Alapkezelő Szakmai Teljesítési Igazolást (a továbbiakban: teljesítési igazolás) állít ki. A pályázat lezárásáról értesítést küld a Támogatottnak. A teljesítési igazolás kiállítása az adott támogatás lezárását jelenti. 

10 Adminisztratív információk

10.1 Kifogás

A Támogatott által, a pályázati eljárásra, a támogatási igény befogadására, a támogatói okiratok kiadására vagy a támogatási szerződések megkötésére, a támogatás folyósítására, visszakövetelésére vonatkozó eljárásra vonatkozó kifogás nyújtható be, a döntésről szóló értesítést követő 15 munkanapon belül a Bethlen Gábor Alapkezelőhöz. 

Az Alapkezelő a kifogásokat kivizsgálja és 30 munkanapon belül írásban értesíti a Támogatottat a vizsgálat eredményéről. 

10.2 Vonatkozó jogszabályok listája

	
	Jogszabály

	1
	2010. évi CLXXXII. Törvény a Bethlen Gábor Alapról

	2
	367/2010. (XII. 30.) Korm. Rendelet a Bethlen Gábor Alapról szóló 2010. évi CLXXXII. törvény végrehajtásáról

	3
	233/2005. (X. 19.) Korm. Rendelet a szomszédos államokban élő magyaroknak nyújtott támogatások központi nyilvántartásáról


10.3 Nemzeti szabályozások figyelembevétele

Ha egy adott országban a helyi törvények miatt nem minden esetben lehet betartani e szabályzat valamely elemét, akkor erről a Támogatottnak nyilatkoznia kell, a nyilatkozathoz pedig mellékelnie kell a vonatkozó tiltó jogszabályi részt és annak magyar nyelvű fordítását.

A Szabályzatban nem szabályozott kérdésekre a támogatási szerződés és az arra vonatkozó magyar pénzügyi, számviteli jogszabályok, illetve az adott ország jogszabályai az irányadók.

10.4 Elérhetőség
	Munkakör
	Név
	Telefon
	E-mail

	Asszisztens
	Bogdán Andrea
	+36 1 79 55 492
	andrea.bogdan@bgazrt.hu

	Pályázati referens
	Kovács Bernadett
	+ 36 1 795-6803
	kovacs.bernadett@bgazrt.hu

